সনিকা মৃত্যুকাণ্ডে আরও চাপে পড়তে চলেছেন অভিনেতা বিক্রম চট্টোপাধ্যায়। এবার গাড়ি দুর্ঘটনা কাণ্ড নিয়ে আলিপুর আদালতে গোপন জবানবন্দি দিতে চলেছেন বিক্রম এবং সনিকার চারজন কমন ফ্রেন্ড।
আলিপুর আদালত সূত্রে খবর, অঙ্কিতা বন্দ্যোপাধ্যায়, পার্থ গুহ, নাজিয়া পরভিন, সিরিন আসফাক— বিক্রম ও সনিকার এই চার বন্ধু টালিগঞ্জ থানায় যোগাযোগ করে গাড়ি দুর্ঘটনাকাণ্ডে আদালতে গোপন জবানবন্দি দেওয়ার ইচ্ছাপ্রকাশ করেছিলেন। সেই অনুযায়ী এ দিন ১৬৪ ধারায় এই চারজনের গোপন জবানবন্দি গ্রহণের জন্য আলিপুর আদালতে আবেদন জানায় পুলিশ। সেই আবেদন মঞ্জুর করেছেন বিচারক। 
পুলিশ সূত্রে খবর, ঘটনার দিন দীর্ঘক্ষণ বিক্রম এবং সনিকার সঙ্গে ছিলেন এই চার বন্ধু। দুর্ঘটনার আগের দিন সন্ধ্যায় বিক্রম এবং সনিকা যে পার্টিগুলিতে গিয়েছিলেন, সেখানেও এই বন্ধুরা উপস্থিত ছিলেন বলেই খবর। ফলে, এই চারজনের জবানবন্দিতে মামলায় নতুম মোড় আসতে পারে বলেই মনে করছেন তদন্তকারীরা। তবে এ দিনই আদালত তাঁদের গোপন জবানবন্দি গ্রহণ করবে কি না তা এখনও নিশ্চিত নয়। 
দেখুন ভিডিও